Poika päätti karata äidin kanssa käydyn riidan päätteeksi. Alaikäinen karkulainen pääsi läpi lentokenttien turvatarkastuksista, ja hänen henkilöpaperinsa tarkastettiin vain kerran.

Australialainen 12-vuotias poika ei luovuttanut, kun hänen äitinsä ei päästänyt häntä lomalle Balille riidan päätteeksi.

Poika kähvelsi perheen luottokortin ja sai passinsa huijattua isoäidiltä. Seuraavaksi hän varasi lennot Indonesian Balille, joka on australialaisten suosima lomakohde.

Aamulla poika kertoi lähtevänsä kouluun ja ajoi potkulaudallaan juna-asemalle. Sieltä matka jatkui lentokentälle, jossa hän kirjautui lennolle itsepalvelutiskin avulla.

Lento vei hänet Perthiin, josta hän jatkoi toisella lennolla Balin Denpasariin.

Maailmalla huomiota herättäneestä tapauksesta kertoi ensimmäisenä australialainen uutisohjelma A Current Affairs, (siirryt toiseen palveluun) joka haastatellut sekä poikaa että hänen äitiään.

Myös sanomalehti The Guardian (siirryt toiseen palveluun) on uutisoinut asiasta. Lehti on vahvistanut itsenäisesti tapahtumien kulun.

Passi tarkastettiin vain kerran

Poika oli tarkistanut ennalta, mitkä lentoyhtiöt antavat alaikäisten matkustaa yksin ilman vanhempien lupalappua. Hän pääsi lentokentän turvatarkastusten läpi ongelmitta.

Henkilötodistusta kysyttiin ainoastaan Perthin lentokentällä.

– He vain halusivat nähdä opiskelijakorttini ja passini, jotta voisivat varmistaa että olen ainakin 12-vuotias ja että olen yläkoulussa, poika kertoi A Current Affairs -ohjelmalle.

– Se oli mahtavaa, koska halusin lähteä seikkailemaan.

Balilla poika kirjautui All Seasons -hotelliin ja kertoi odottavansa siskonsa tuloa.

Perhe löysi pojan Balilta

Pojan perhe sai tietää karkumatkasta, kun koulu ilmoitti hänen kadonneen. Äiti lensi pikaisesti Balille hakemaan poikaa, kun tämän määränpää oli selvinnyt.

Äidin mukaan poika ei pidä, jos hänelle sanotaan ei.

Poika itse myönsi, ettei päätös karata ollut kovin järkevä.

– Mokasin, koska sain lennot niin halvalla, hän sanoi A Current Affair -ohjelmassa.